હકીકતે મદદની આપ-લેમાં બે વ્યક્તિ કે બે પરિવાર વચ્ચેના સંબંધોમાં કેટલું બળ છે તે જ નિર્ણાયક દલીલ બને છે. મોટા ભાગે તો કશુંક મેળવવાની ગણતરીથી બાંધેલા કે નિભાવેલા સંબંધોમાંથી ખાસ કંઈ મળતું નથી. આપણે આપણી આંખ સામે એવાં અનેક દૃષ્ટાંતો જોઈએ છીએ કે જેમાં અમુક સગાંસંબંધી પાછળ ઘણો બધો ભોગ આપનારને પોતાને જ્યારે ભીડ પડે ત્યારે પેલા સગાં કે સંબંધી કોઈ ખપમાં આવતાં નથી અને તેમને મદદ કોઈક બીજી કે ત્રીજી વ્યક્તિ કરે છે. એટલે શાણપણ એમાં જ છે કે માણસ સંબંધ બાંધવા કે નિભાવવાની બાબતમાં કોઈ જ આર્થિક ગણતરી ન રાખે. બીજું, સ્નેહ હોય, લાગણી હોય, સહાનુભૂતિ હોય તો તમે જરૃર આપો, પણ જે કંઈ આપો તે આપવાના જ એક વિશિષ્ટ આનંદથી આપો. જો કશું મેળવવાની ગણતરીથી કોઈને પણ કશું આપવા જશો તો આખરે તેમાંથી નિરાશા અને કડવાશ જ પેદા થવાનો સંભવ વધારે છે.